Dødsårsagsregisteret
Dødsårsagsregisteret, offentligt register, der indeholder persondata og oplysning om tilgrundliggende og evt. bidragende dødsårsager ved samtlige dødsfald blandt personer med fast bopæl i Danmark. Registeret administreres af Sundhedsstyrelsen og tjener både administrative og forskningsmæssige formål, idet epidemiologisk registerforskning ofte udføres ved brug af registeret, evt. ved samkøring med fx Landspatientregistret og Cancerregisteret. Dødsårsagskodningen sker på basis af oplysningerne i de indsendte dødsattester og er siden 1993 foregået på grundlag af den diagnoseklassifikation (ICD-10, se sygdomsklassifikation), som er udarbejdet af WHO. Resultaterne har siden 1873 været udgivet årlig som Dødsårsagerne i Danmark, sidst i 2001 for året 1998. De sent publicerede data gør det vanskeligt at analysere den seneste stigning i middellevetiden i Danmark og påpege, hvilke ændringer i mønstret af dødsårsager der har bidraget til stigningen i middellevetid.